Caroline Graham Hansen

Caroline Graham Hansen (født 18. februar 1995) er en norsk fotballspiller som spiller for Barcelona og det norske landslaget. Hun har gjennom en årrekke vært en av landets aller beste spillere. Graham Hansen har blant blitt seriemester i tysk og spansk liga, Champions League-vinner med Barcelona, samt mottatt Norges Fotballforbunds Gullballen tre år på rad.

Tidlig liv 
Hansen er født og oppvokst i Oslo, på Tåsen. Hun er det eldste barnet til Petter Norman Hansen og Bettina Graham Hansen. Broren hennes Fredrik, spiller fotball for universitetet St. Bonaventure. Hansen spilte for Lyn til hun ble 15 år, og var en del av laget som vant U-16 jenteklassen på Norway Cup i 2010.

Klubbkarriere

Lyn (–2010) 
Hun innledet karrieren i Lyn Fotball. Der spilte hun blant annet sammen med Mats Møller Dæhli siden sjuårsalderen. De to var to av Norges aller største fotballtalenter på den tiden. Hun spilte med G95-laget til Lyn i flere år, men som 14-åring fikk hun ikke lenger spille på laget med begrunnelse om at hun hadde dårlig innflytelse på guttene fordi hun var jente. Etter hvert begynte familien Graham Hansen også å kjenne på det de oppfattet som misunnelse fra enkelte foreldre som mente hun tok opp en plass på førstelaget, som heller burde gått til en av guttene. Hun ble hentet opp til et annet guttelag med de som var ett år eldre. Der fikk hun lite spilletid i starten, men etterhvert fikk hun ikke bare spilletid, men hun fikk også starte kampene for Lyns G94-lag.

Stabæk (2010–2013) 
Som 15-åring gikk hun til Stabæk i august 2010 etter at mange av klubbene i Toppserien hadde vært ute etter underskriften hennes. Hun fikk sin første kamp i Toppserien samme uke, da Stabæk møtte Donn 29. august 2010. Hun var samme høst med å sikre seriegullet med Stabæk etter å ha slått Trondheims-Ørn 3-0 på hjemmebane. I den kampen kom også hennes første mål i Toppserien. Hun ble raskt en sentral spiller i Stabæk og som 17-åring i 2012 ble hun kåret til årets spiller i Toppserien. Under cupfinalen 2012 fikk enda flere øynene opp for stortalentet da hun sammen med Ada Hegerberg herjet mot Røa på Åråsen Stadion. De to 17-åringene storspilte, og med hat-trick fra Hegerberg og mål og målgivende fra Graham Hansen vant Stabæk 4-0.

Tyresö (2013) 
I august 2013 signerte hun for svenske Tyresö FF. Der ble hun blant annnet lagvenninne med en av verdens beste kvinnelige fotballspillere Marta. I Tyresö var hun med å ta seg til kvartfinalen i Champions League.

Stabæk (2014) 
Etter kun fire måneder i Sverige ble det i januar 2014 kjent at hun returnerte til Stabæk. Hun begrunnet valget med at hun ville fullføre videregående hos Norges Toppidrettsgymnas før hun reiste utenlands igjen. Hun ville bo i Norge for å kunne konsentrere seg mest mulig om å få gode nok karakterer slik at hun kunne ta en utdanning og i fremtiden kunne ha noe å falle tilbake på etter fotballen, da hun som kvinnelig fotballspiller ikke kunne regne med å kunne leve av fotballen. I Stabæk fikk hun spille kamper i Toppserien, og trene med klubbens herrelag i Eliteserien. Graham Hansen var fortsatt ønsket av en rekke storklubber i Europa som sto klare til å tilby henne en kontrakt når hun var ferdig med utdanningen sommeren 2014.

Wolfsburg (2014–2019) 
I mai 2014 signerte hun 19 år gammel for den regjerende Champions League-vinneren VfL Wolfsburg i Tyskland. Mot slutten av sin første sesong i Wolfsburg ble hun diagnostisert med jumper’s knee-skade. Skaden satte henne fullstendig ut av spill fra fotballen i fem måneder. Skaden gjorde også at hun mistet VM i Canada 2015. Høsten 2016 var hun på nytt ute med skade etter å ha pådratt seg et brudd i leggbeinet. I 2017 vant hun sin første ligatittel med Wolfsburg. Før de like etterpå også tok cuptittelen etter å ha slått SC Sand i den tyske pokalfinalen og sikret dermed ¨the double¨. I februar 2018 forlenget hun kontrakten med Wolfsburg til 2019. Samme år vant hun ligaen med klubben for andre år på rad. Hun bestemte seg for å ikke forlenge kontrakten med Wolfsburg etter 2019. I sin siste sesong i den tyske klubben var hun med å vinne ligaen for tredje gang, samt cupen for femte gang.

Barcelona (2019–) 
I mai 2019 annonserte FC Barcelona at Graham Hansen hadde signert for klubben. Hun ble med det første norske Barcelona-spiller gjennom tidende. Hennes første ligakamp for klubben kom i 9-1 seieren over CD Tacon i serieåpningen. Hun bidro med både mål og målgivende. 16. mai 2021 startet hun Champions League-finalen mot Chelsea i Göteborg. Barcelona vant 4-0, Graham Hansen satte selv 4-0 målet og vant dermed Champions League for første gang.

I november 2021 ble hun midlertidig tatt av førstelagstroppen etter å ha opplevd for høy puls og ubehag i brystet under en kamp. Klubben kunngjorde at hun ville gjennomgå hjertediagnostiske tester. Klubben kunngjorde senere at hun ville komme tilbake for å spille etter å ha gjennomgått behandling for en hjertesykdom. Testene viste at Graham Hansen hadde pådratt seg hjerteproblemer, som går under navnet takyakardi.

Landslagskarriere 
Kun 16 år gammel ble Graham Hansen tatt ut til det norske A-landslaget for første gang i 2011. Hun fikk debuten 26. oktober 2011 i EM-kvalifiseringskampen mot Belgia, da hun kom inn for Lisa-Marie Woods etter 63 minutter.

Hun ble tatt ut i troppen til EM i Sverige 2013, der hun var med å ta sølv med Norge. 

Hun gikk glipp av VM i Canada 2015 grunnet skade, men var tilbake i en norsk mesterskapstropp til EM i Nederland 2017, VM i Frankrike 2019 og EM i England 2022.

Privatliv 
Hansen og fotballspiller Mats Møller Dæhli er barndomsvenner og har spilt fotball sammen gjennom hele livet. Sammen har de også slått alarm om ungdoms helse. Hansen har vært åpen om utfordringer med mental helse etter flere skader i tiden i Wolfsburg. I 2019 fortalte Hansen om hvordan hun søkte hjelp hos en idrettspsykolog. 

Hansens barndomsidol var tidligere Barcelona-spiss Rivaldo.

Meritter

Personlige meritter 

 Primera División MVP of the season: 2020–21
 UEFA Women's Champions League Sesongens Lag: 2019–20, 2020–21
 The Best FIFA Football Awards Nominert: 2019, 2020
 Gullballen (NFF): 2019, 2020, 2021
 Årets spiller i Toppserien: 2012

 Statoils Talentpris: 2012

Med Stabæk 

 Seriemester: 2010, 2013

 Norgesmester: 2011, 2012, 2013

Med VfL Wolfsburg 

 Frauen-Bundesliga: 2016–17, 2017-18, 2018–19

 DFB-Pokal: 2014–15, 2015–16, 2016–17, 2017–18, 2018–19

Med FC Barcelona 

 Primera División: 2019–20, 2020–21, 2021–22

 UEFA Women's Champions League: 2020/2021
 Supercopa de España: 2019–20, 2021–22
 Copa de la Reina: 2020, 2021
 Copa Catalunya: 2019

Referanser

Eksterne lenker 
 
  Caroline Graham Hansen på Stabæks hjemmeside

Norske fotballspillere
Norske damelandslagsspillere i fotball
Vinnere av Kniksenprisen
Spillere under EM i fotball for kvinner 2013
Spillere under EM i fotball for kvinner 2017
Spillere i VM i fotball for kvinner 2019
Spillere under EM i fotball for kvinner 2022
Fotballspillere for Stabæk Fotball
Norske fotballspillere i Sverige
Norske fotballspillere i Tyskland
Norske Champions League-vinnere
Fotballspillere for VfL Wolfsburg
Fotballspillere for FC Barcelona
Norske fotballspillere i Spania